Sisäasiainministeriö, kirjaamo 
PL 26
00023 VALTIONEUVOSTO

Lausunto poliisin hallintorakenteen kehittämisestä

Etelä-Suomen aluehallintovirasto lausuu asiakohdassa mainitusta asiasta seuraavaa.

Sisäasiainministeriö on valtioneuvoston kehyspäätöksen perusteella asettanut 12.4.2012 hankkeen poliisin hallintorakenteen kehittämiseksi. Poliisin hallintorakenteen kehittämishankkeella tavoitellaan kehyspäätöksen mukaisesti poliisin toiminnan tehokkuuden lisäämistä vähenevien voimavarojen tilanteessa siten, että poliisi kykenee turvaamaan parhaalla mahdollisella tavalla sisäisen turvallisuuden säilymisen hyvällä tasolla. Hallintorakenteen kehittämisellä tavoitellaan myös johto-, tuki- ja hallintoresurssien karsimista muun muassa keskushallintoa keventämällä, yksiköiden määrää vähentämällä ja toiminnallisia rakenteita kehittämällä. Kehittämishanke koskee paikallispoliisia ja valtakunnallisia yksiköitä sekä Poliisihallitusta. Hankkeen tehtävänä on selvittää mm. aluehallintovirastojen poliisin vastuualueiden tarpeellisuus ja tehdä asiaa koskeva esitys vastuualueiden tehtävien suorittamisesta muilla yhteistyömuodoilla.

Aluehallintoviraston lakisääteisten tehtävien hoidossa yhteistyö poliisin kanssa on tärkeää.  Erityisen tärkeää yhteistyö poliisiin kanssa on mm. varautumisen tukemisessa ja yhteensovittamisessa alueella sekä edistää alue- ja paikallishallinnon turvallisuussuunnittelua (Laki aluehallintovirastoista 4 §). Aluehallintoviraston johdon ja eri vastuualueiden yhteistyö poliisin kanssa on tarpeellista myös turvallisuuden muissa kysymyksissä.

Olisi varmistettava se, että poliisin hallintorakenteen uudistuksessa poliisin yhteistyöresurssit ja yhteistyövalmius aluehallintovirastojen sekä valtion muun aluehallinnon kanssa säilyvät ja vahvistuvatkin nykyisestään. Aluehallintoviraston ja poliisin yhteistyö ei edellytä sitä, että aluehallintovirastossa pitäisi olla poliisin vastuualue. Tarpeellinen yhteistyö voidaan hoitaa poliisilaitosten kanssa.

Ylijohtaja 			Anneli Taina

Johtaja			Tuula-Kaarina Isosuo